Dr Arnold Mol is 'n gekwalifiseerde bedryfsielkundige; praktiseer as bestuurskonsultant; is welbekend as openbare spreker; en het 'n passie vir God se Woord. Hy het talle boeke die lig laat sien oor onderwerpe soos bestuur, motivering, konflikhantering, huweliksverryking, ouerskap en geestelike verryking. Hy het die gawe om ingewikkelde menslike gedrag in maklik-verstaanbare taal te verduidelik en om praktiese oplossings aan te bied. Hy en sy vrou, Joy, woon in Pretoria. Hulle het drie volwasse kinders en tien kleinkinders.
Dit het begin in die Tuin van Eden. God het aan Adam en Eva alles gegee wat hulle harte maar kon begeer. Die enigste beperking was dat hulle nie toegelaat is om te eet van die Boom van alle kennis nie. Dit het daarop neergekom dat die Here wou gehad het hulle moes die besluit oor wat reg en wat verkeerd is aan Hom oorlaat. Maar hulle het daarteen geskop. Hulle wou daardie besluit self neem – en die gevolge was rampspoedig. Toe die Here egter vir Adam met sy sonde gekonfronteer het, het hy ontken dat hy verkeerd was. Hy het Eva blameer (en so onderlangs die Here die skuld gegee dat Hy Eva aan Adam gegee het). Eva het ook ontken dat sy verkeerd was. Sy het die skuld op die slang gepak.